**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  6 – 1 – 2025

**ΑΜΑΡΟΥΣΙΟΥ Αρ. Πρ.:** 12

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: Δ/νση Π. Ε. Αιτωλοακαρνανίας**

**Κοινοποίηση: ΥΠΑΙΘΑ, Σύλλογο Εκπ/κών Π. Ε. Αμφιλοχίας, Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Θέμα: Καταγγελία της παραπομπής σε πειθαρχικό απεργών εκπαιδευτικών από τη Διεύθυνση Π. Ε. Αιτωλοακαρνανίας**

H Διεύθυνση Πρωτοβάθμιας Εκπαίδευσης Αιτωλοακαρνανίας προχώρησε στην αποστολή εγγράφων για παραπομπή συναδέλφων/-φισσών από όλο τον νομό στο πειθαρχικό συμβούλιο, για το «ΑΔΙΚΗΜΑ» ότι συμμετείχαν στην νόμιμα προκηρυγμένη απεργία – αποχή, που κήρυξε η Ολομέλεια προέδρων της ΔΟΕ τον Απρίλιο του 2024 και που επικύρωσε η 93η Γενική Συνέλευση της Δ.Ο.Ε. ΚΑΤΑΓΓΕΛΟΥΜΕ την πράξη αυτή της Διεύθυνσης Π. Ε. Αιτωλοακαρνανίας ως παράνομη και αντισυνταγματική, αφού βάλλεται κατά του δικαιώματος της απεργίας και έρχεται ως αποκορύφωμα μιας πρωτοφανούς θύελλας πειθαρχικών σε εκπαιδευτικούς λειτουργούς, σε ολόκληρη τη χώρα και για κάθε λόγο, απέναντι σε συνταγματικά κατοχυρωμένα δικαιώματα.

ΣΤΗΡΙΖΟΥΜΕ ΤΟΥΣ ΔΙΩΚΟΜΕΝΟΥΣ ΣΥΝΑΔΕΛΦΟΥΣ ΜΑΣ που με θάρρος και υψηλό αίσθημα ευθύνης, ΑΨΗΦΗΣΑΝ τις απειλές και την τρομοκρατία της διοίκησης και συνέχισαν τον αγώνα της υπεράσπισης της παιδαγωγικής ελευθερίας και του δημόσιου και δωρεάν σχολείου!

Tην ίδια ώρα που συρρικνώνονται και κλείνουν σχολικά τμήματα (1600 σε ολόκληρη τη χώρα), που καταργούνται οι σχολικές επιτροπές και υποχρηματοδοτούνται οι σχολικές μονάδες, που το δημόσιο σχολείο αφήνεται στα χέρια των ιδιωτών –χορηγών, η αξιολόγηση –κατηγοριοποίηση σχολείων, εκπαιδευτικών και μαθητών προωθεί το τέλος του δημόσιου σχολείου για όλα τα παιδιά. Γι’ αυτό διώκονται εκπαιδευτικοί με αγάπη και πάθος για το λειτούργημά τους που προσπαθούν να προστατέψουν με τον καθημερινό αγώνα τους τα μορφωτικά δικαιώματα των μαθητών!

**Η απεργία είναι συνταγματικά κατοχυρωμένο δικαίωμα** με το άρθρο 26 παρ.2 του Συντάγματος και η κάθε προσπάθεια κατάργησης του πυρήνα του δικαιώματος είναι και παράνομη και αντισυνταγματική. Η κάθε δε απεργία απολαμβάνει ΤΟ ΤΕΚΜΗΡΙΟ ΤΗΣ ΝΟΜΙΜΟΤΗΤΑΣ μέχρι να κηρυχθεί από τα δικαστήρια παράνομη ή καταχρηστική σύμφωνα με την Απόφαση της Ολομέλειας του Α.Π. 27/2004. Ως εκ τούτου, οι εκπαιδευτικοί μας συμμετέχουν σε νόμιμη απεργία και η παραπομπή τους σε πειθαρχικό συμβούλιο είναι παράνομη. Το δικαίωμα στην απεργία το έχουμε κατοχυρώσει οι εργαζόμενοι με τους αγώνες μας. Δεν το παζαρεύουμε και δεν το παραδίδουμε!

ΓΙΑ ΤΟΥΣ ΛΟΓΟΥΣ ΑΥΤΟΥΣ:

* **ΚΑΤΑΓΓΕΛΟΥΜΕ την παραπομπή των απεργών συναδελφισσών/-φων στο πειθαρχικό συμβούλιο.**
* **Καλούμε το ΔΣ της ΔΟΕ να μην κάνει βήμα πίσω από την απόφαση της Ολομέλειας Προέδρων του Απριλίου του 2024 και την απόφαση της 93ης Γενικής Συνέλευσης της ΔΟΕ για απεργία-αποχή από την ατομική αξιολόγηση και να παρέχουν κάθε συνδικαλιστική-νομική-οικονομική σε κάθε διωκόμενο/η συνάδελφο, να οργανώσει την αλληλεγγύη και τη στήριξη και με την παρουσία της στις παραστάσεις διαμαρτυρίας όπου έχουμε διώξεις συναδέλφων, να υπερασπίσει έμπρακτα τον αγώνα ενάντια στην αξιολόγηση και το δικαίωμα στην απεργία.**
* **Καλούμε τα σωματεία, τους γονεϊκούς φορείς, τις συλλογικότητες, τους πανεπιστημιακούς των παιδαγωγικών σχολών, τις τοπικές κοινωνίες και κάθε πολίτη να εκφράσουν άμεσα και έμπρακτα τη συμπαράστασή τους στους διωκόμενους εκπαιδευτικούς.**

# **ΟΛΟΙ/ΟΛΕΣ ΣΤΟ ΠΛΕΥΡΟ ΤΩΝ ΔΙΩΚΟΜΕΝΩΝ ΣΥΝΑΔΕΛΦΩΝ ΚΑΙ ΤΗΣ ΥΠΕΡΑΣΠΙΣΗΣ ΤΗΣ ΔΗΜΟΣΙΑΣ ΚΑΙ ΔΩΡΕΑΝ ΠΑΙΔΕΙΑΣ**

